Обавезе учесника јавног надметања пре закључивања уговора о вишегодишњем закупу пољопривредног земљишта у државној својини

Лице које је на јавном надметању дало најповољнију понуду, Одлуком стиче право на закуп пољопривредног земљишта у државној својини по којој је, да би закључио уговор о вишегодишњем закупу, потребно да изврши плаћање обрачунате закупнине за 2019/2020 годину и **преда** одговарајуће средство финансијског обезбеђења, сходно огласу – тачка VII, а по сопственом избору:

- гаранцију пословне банке у висини годишње закупнине пољопривредног земљишта **или**

- уговор о јемству између Министарства као повериоца и правног лица као јемца **или**

- доказ о уплати депозита у висини једне годишње закупнине као средство обезбеђења плаћања закупнине, а који ће се у случају редовног плаћања рачунати као плаћена закупнина за последњу годину закупа

Уколико се уз уговор доставља ЈЕМСТВО као средство обезбеђења плаћања потребно је доставити и:

1. уговор о јемству у 4 примерка

2. 2 меничне изјаве

3. меница (потпис и печат на меници морају да буду исти као и на картону депонованих потписа и исти не смеју да прелазе зелени део менице),

4. захтев за регистрацију менице (на захтеву не сме да стоји износ на који меница гласи; потпис и печат на захтеву мора да буде исти као и на меници),

5. картон депонованих потписа (не сме да буде старији од месец дана од дана достављања истог Управи). Лице које потписује меницу мора да има назначено на картону депонованих потписа да одговара самостално и неограничено. Уколико меницу потписују лица које одговарају ограничено, потребно је да меница има бар два потписника)

6. ОП образац (потпис лица који потписује меницу мора да се нађе и на ОП образцу, с тим да је потребно да се исто потпише на наведеном обрасцу као и на меници)

7. БОН-КС (извештај о стању обртне имовине треба да буде најкасније из претходне године од године у којој се потписује уговор). Износ закупнине за коју јемац јемчи мора да буде најмање 10 пута мањи од обртне имовине јемца. Уколико јемац јемчи за више закупаца потребно је да збир закупнине по основу свих уговора за које јемчи буде 10 пута мањи од обртне имовине јемца. Потребно је да се наведени БОН-КС извештај доставља у оригиналу или у овереној фотокопији.

**Напомена:**

Јемац може да буде само правно лице.

Такође уколико је закупац правно лице, исто не може да буде повезано лице са јемцем.

Исто тако рачун јемца не сме да буде у блокади.

Уколико је закупац правно лице потребно је да се уз горе наведену документацију достави и :

1. Меница (од закупца). Важе иста правила као и за јемца.

2. Две меничне изјаве. Напомена, менична изјава за закупца се разликује од меничне изјаве јемца.

3. Захтев за регистрацију менице. Важе иста правила као и за јемца.

4. Картон депонованих потписа. Важе иста правила као и за јемца.

**Напомена:**

Печат и потпис на меници мора да буде исти на меничној изјави и уговору о јемству, захтеву за регистрацију менице.

Уколико закупац узима БАНКАРСКУ ГАРАНЦИЈУ као средство обезбеђења плаћања, потребно је да банкарска гаранције важи најмање још 6 месеци након доспећа плаћања закупнине (30. септембар текуће године – рок доспећа плаћања).

Сва документација која се доставља Управи за пољопривредно земљиште уз одлуке и уговоре ради провере мора да буде оригинал или оверена копија. !!!

**РОК** за плаћање годишњег износа закупнине и предаја изабраног средства обезбеђења је 23 дана (15 + 8) **од дана доношења одлуке** о давању у закуп.

Комисија за спровођење поступка јавног надметања за давање у закуп пољопривредног земљишта у државној својини